एनडीए में सीट बंटवारे को लेकर लोजपा के तेवर ढीले पड़े हैं। अबतक सात सीटों पर चुनाव लड़ने पर अड़े चिराग ने कहा कि लोजपा सम्मानजनक समझौता चाहती है। सांसद चिराग पासवान गठबंधन को ताकत देने के लिए कॉम्प्रोमाइज के लिए तैयार हैं। हालांकि उन्होंने कहा कि संसदीय बोर्ड के अध्यक्ष होने के नाते वे चाहते हैं कि समझौता सम्मानजनक होना चाहिए। शनिवार को पटना हवाई अड्डा पर पत्रकारों द्वारा पूछे जाने पर चिराग ने कहा कि पशुपति कुमार पारस ने पार्टी के प्रदेश अध्यक्ष के नाते 7 सीटों पर चुनाव लड़ने की बात कही है। मैं भी चाहूंगा कि लोजपा सात सीटों पर लड़े। चिराग ने कहा कि रालोसपा प्रमुख उपेंद्र कुशवाहा के तल्ख तेवर को लेकर वे कोई राय नहीं दे सकते। वे क्यों ऐसा बोल रहे हैं, पता नहीं। लेकिन हम चाहते हैं कि वे हमारे साथ रहें। चिराग ने कहा कि भाजपा और जदयू, गठबंधन की बड़ी पार्टियां हैं। हमें विश्वास है कि वे अपने सहयोगी दलों को सीट बांटने के बाद बाकी सीटों को आधा-आधा बांटेंगी।